Hatanpään kartanon hinta
Hatanpään kartanon hinta.

  Valtuustolle lähettämässään kirjelmässä ilmoittaa herra Fedi Idman olevansa valmis myymään mainitun kartanon kaupungille 2,500,000 markan kauppahinnasta.

Kauppa käsittäisi seuraavat maa-alat:

1. Alueen, joka Tampereen rajoista lähtien ulottuu itäänpäin Muotialan taloon Messukylässä, alaltaan 391,394 ha ynnä siihen kuuluvat rakennukset. Tämän alueen hinta on laskettu 1,600,000 markaksi.

2. Alueen, joka edellämainitusta maa-alasta lähtien on etelään päin, pinta-alaltaan 875,362 ha ynnä siihen kuuluvat rakennukset ja metsä. Tämä ala on arvioitu 500,000 markan hintaiseksi.

3. Alueen, joka sisältää Pylsylän, Pekan ja Lusan tilat, alaltaan 192,702 ha. Tämän alueen arvo on laskettu 400,000 markaksi.

Kartanonomistaja Idman ilmoittaa, ettei hän ole valmis erikseen myymään 2 ja 3 kohdassa mainittuja tiloja, jos ei myöskin 1 kohdassa mainittua alaa osteta. Siinä tapauksessa, että kauppa syntyy saa kaupunki kartanon rakennuksineen haltuunsa marrask. 1 p:nä tänä vuonna.

Kauppasummasta on kauppakirjaa tehtäessä heti suoritettava 600,000 markkaa sekä sinä päivänä, jolloin kaupunki saa tilan haltuunsa 1,000,000 markkaa siitä pois vetämällä osan taloon kiinnitetystä hypoteekkilainasta, joka kokonaisuudessaan tekee 280,000 markkaa. Loppusummasta maksetaan puolet 2 p:nä tammik. 1918 ja toinen puoli 2 p:nä tammik. 1923. Maksamattomasta kauppasummasta tulee kaupungin maksaa korkoa 5 % luettuna siitä päivästä, jolloin kaupunki saa kartanon haltuunsa.

Tampereen kaupunki on etuoikeutettu yllämainitusta hinnasta ostamaan kysymyksessä olevat tilat luettuna 15 p:ään tulevaa toukok.

</div>

Lähde
Aamulehti lauantai 15.2.1913 s. 2–3.

Aamulehti
Anonyymi
Hatanpään kartano
Idmanin kavallusjuttu
1913